गल्फर टंक र शुक्रलाई ५–५ लाख
नेपाल गल्फ संघले च्यारिटी गल्फ आयोजना गरेर शनिबार शीर्ष दुई वरीयताका एमेच्योर गल्फर टंकबहादुर कार्की र शुक्रबहादुर राईलाई ५–५ लाख रुपैयाँ प्रदान गरेको छ ।
काठमाडौँ — नेपाल गल्फ संघले च्यारिटी गल्फ आयोजना गरेर शनिबार शीर्ष दुई वरीयताका एमेच्योर गल्फर टंकबहादुर कार्की र शुक्रबहादुर राईलाई ५–५ लाख रुपैयाँ प्रदान गरेको छ ।रोयल नेपाल गल्फ क्लबमा आयोजित च्यारिटी खेलमा ५१ सोसल गल्फर सहभागी थिए । ३७ अंकसहित हेम तामाङले ट्रफी कब्जा गरेको च्यारिटी गल्फमा सहभागी सबैबाट ५–५ हजार रुपैयाँ संकलन गरिएको थियो । त्यसबाहेक नेपाल गल्फ संघका अध्यक्ष टासी घले, विजयबहादुर श्रेष्ठ, दीपक राजभण्डारीले १–१ लाख सहयोग गरे । श्रीहर राणाले ७३ हजार, भाइराजा पाण्डे, भेषबहादुर–रीता थापा, प्रचण्डबहादुर श्रेष्ठ, किसन अग्रवालले ५०–५० हजार दिएका थिए । त्यस्तै, टाइगर ग्रुुपले ४० हजार, कृष्ण पुनले २५ हजार, दीपक आचार्यले २२ हजार २ सय ५०, कालु घले र सञ्जय पौडेलले २०–२० हजार प्रदान गरे ।‘दुवैको आर्थिक अवस्था नाजुक छ । घरमा धेरै समस्या छन् । त्यसले उनीहरू मानसिक दबाबमा परेका छन्,’ संघका युवा विकास निर्देशक दीपक आचार्यले भने, ‘त्यसैले हामी गल्फरले आर्थिक हिसाबले केही सबल बनाएर खेल राम्रो गर्न उत्साहित पार्ने प्रयास गरिएको हो । बाहिर (विदेश) गएर राम्रो गर्न सकुन् भन्ने हाम्रो चाहना छ ।’टंक र शुक्र झन्डै चार वर्षयता संघको सहयोगमा निरन्तर प्रशिक्षण गरिरहेका छन् । उनीहरूलाई संघले नियमित खेल्ने व्यवस्था, मासिक ८–८ हजार रुपैयाँलगायत अन्य सहयोग गरिहेको छ । हाल उनीहरू पृथ्वी मल्ल र अजित विकसँगै १८ औं एसियाली खेलकुदको बन्द प्रशिक्षणमा छन् । एसियाली खेलकुदकै तयारीमा उनीहरूले थाइल्यान्ड तीन साता ट्रेनिङ गर्ने र त्यतैबाट अगस्ट अन्त्यमा इन्डोनेसिया जाने निर्देशक आचार्यले बताए ।स्टेबलफोर्ड ३/४ ह्यान्डीक्यापका आधारमा आयोजित च्यारिटी गल्फमा साम डोबल्यान्ड ३६ अंकसहित उपविजेता भए । फुन्सोक लामाले सर्वाधिक ३४ ग्रस प्वाइन्ट जोडे । उनले सर्वाधिक बर्डीको पुरस्कार पनि जिते । महिलातर्फ रीता थापा (३२), ६० वर्षमाथि हरिबहादुर श्रेष्ठ (३५), ७५ वर्षमाथि प्रज्वल राणा (३१) र जुनियरमा सद्भव आचार्य (२९) पहिलो स्थानमा रहे ।